Dôvodová správa
A. Všeobecná časť
Vláda Slovenskej republiky predkladá vládny návrh zákona, ktorým sa mení zákon č. 442/2004 Z. z. o súkromných veterinárnych lekároch, o Komore veterinárnych lekárov Slovenskej republiky a o zmene a doplnení zákona č. 488/2002 Z. z. o veterinárnej starostlivosti a o zmene niektorých zákonov v znení neskorších predpisov v znení neskorších predpisov (ďalej len „návrh zákona“) na základe úlohy č. 3 na mesiac jún z Plánu legislatívnych úloh vlády Slovenskej republiky na rok 2026. 
Návrhom zákona sa transponuje delegovaná smernica Komisie (EÚ) 2025/1223 z 10. apríla 2025, ktorou sa mení smernica Európskeho parlamentu a Rady 2005/36/ES, pokiaľ ide o minimálne požiadavky na odbornú prípravu pre povolanie veterinárneho lekára (Ú. v. EÚ L, 2025/1223, 20.6.2025) (ďalej len „smernica (EÚ) 2025/1223“) do slovenského právneho poriadku. Návrh zákona upravuje a dopĺňa rozsah znalostí a zručností, ktoré musí veterinárny lekár v rámci odbornej prípravy nadobudnúť, a aktualizuje študijný program vedúci k udeleniu dokladu o formálnej kvalifikácii v oblasti veterinárnej medicíny doplnením konkrétnych predmetov.
Návrh zákona nebude predmetom vnútrokomunitárneho konania. 
Návrh zákona nemá vplyvy na rozpočet verejnej správy, limit verejných výdavkov, podnikateľské prostredie, životné prostredie, sociálne vplyvy, informatizáciu spoločnosti, služby verejnej správy pre občana ani manželstvo, rodičovstvo a rodinu.
Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, všeobecne záväznými právnymi predpismi a medzinárodnými zmluvami, ktorými je Slovenská republika viazaná, ako aj s právom Európskej únie.

